61. ΑΠΟΦΑΣΗ ΥΠΟΥΡΓΟΥ ΕΘΝΙΚΗΣ ΟΙΚΟΝΟΜΙΑΣ  ΚΑΙ ΟΙΚΟΝΟΜΙΚΩΝ Αριθ. 4661/ΔΕΚΟ 193 της 12/20 Φεβρ.2002 (ΦΕΚ Β΄189) (Διόρθ.Σφαλμ. στο ΦΕΚ Β΄681/11 Μαΐου 2004  και στο ΦΕΚ Β΄859/11 Ιουν.2004) Μετατροπή σε ευρώ των ελαχίστων ορίων αμοιβής των ελεγκτών Ανωνύμων Εταιρειών, του ποσοστού παρακράτησης και της διαδικασίας απόδοσής του στο Οικονομικό Επιμελητήριο της Ελλάδας (ΟΕΕ). Έχοντας υπόψη:  1. Τις διατάξεις:  α. Του Ν. 1558/1985 «Κυβέρνηση και Κυβερνητικά Όργανα» (ΦΕΚ 137/Α), όπως τροποποιήθηκε.  β. Του Ν. 2414/1996 «Εκσυγχρονισμός των Δημοσίων Επιχειρήσεων και Οργανισμών και άλλες διατάξεις» (ΦΕΚ 135/Α), όπως τροποποιήθηκε.  γ. Του Ν. 2842/2000 «Λήψη συμπληρωματικών μέτρων για την εφαρμογή Κανονισμών (ΕΚ) 1103/97, 974/1998 και 2866/1998 του Συμβουλίου, όπως ισχύουν σχετικά με την εισαγωγή του ευρώ» (ΦΕΚ 207/Α/2000). δ. Του Π.Δ. 178/2000 «Οργανισμός του Υπουργείου Εθνικής Οικονομίας» (ΦΕΚ 31/Α/2000). 2. Την με αριθμ. Κ2-14054/14.1.2000 (ΦΕΚ 76/Β/2000) απόφαση των Υπουργών Εθνικής Οικονομίας και Ανάπτυξης «Καθορισμός των ελαχίστων ορίων αμοιβής των ελεγκτών Ανωνύμων Εταιρειών, του ποσοστού παρακράτησης και της διαδικασίας απόδοσης του στο Οικονομικό Επιμελητήριο της Ελλάδας (ΟΕΕ)».  3. Την απόφαση της Ζ/80/18.12.2001 συνεδρίασης της Κεντρικής Διοίκησης του Οικονομικού Επιμελητηρίου της Ελλάδας (ΟΕΕ). 4. Το γεγονός ότι δεν προκαλείται δαπάνη σε βάρος του κρατικού προϋπολογισμού.  5. Το υπ’αριθμ. Φ32/5947/3.1.2002 έγγραφο του ΟΕΕ, αποφασίζουμε: 1. Μετατρέπουμε σε ευρώ τα ελάχιστα όρια της αμοιβής για τον καθένα από τους Ελεγκτές των Ανωνύμων Εταιρειών, ως εξής:  - Ποσοστό «0,40‰ » επί του κύκλου εργασιών και μέχρι του ποσού των 586.940 ευρώ. - Ποσοστό «0,30 ‰ » επί του κύκλου εργασιών για το ποσό από 586.941 ευρώ μέχρι 880.410ευρώ.  - Ποσοστό «0,25‰ » επί του κύκλου εργασιών για το ποσό από 880.411 ευρώ μέχρι 1.760.821 ευρώ.  - Ποσοστό «0,20 ‰ »επί του κύκλου εργασιών για το ποσό πέραν των 1.760.822 ευρώ.  2. Η αμοιβή για τον καθένα από τους ελεγκτές δεν μπορεί να είναι κατώτερη του ποσού των 147 ευρώ.  3. Η υπέρ του Οικονομικού Επιμελητηρίου της Ελλάδας παρακράτηση επί της αμοιβής των ελεγκτών καθορίζεται σε ποσοστό δέκα επί τοις εκατό (10%).  4. Οι εταιρείες υποχρεούνται να παρακρατήσουν και να αποδώσουν στο Οικονομικό Επιμελητήριο της Ελλάδας το οριζόμενο στην παρ. 3 της παρούσης, ποσοστό παρακράτησης επί της αμοιβής των ελεγκτών. Η απόδοση στο Οικονομικό Επιμελητήριο της Ελλάδας γίνεται με την κατάθεση από τις εταιρείες του ποσοστού παρακράτησης σε ειδικό λογαριασμό παρακρατήσεων του ΟΕΕ στην Εθνική Τράπεζα της Ελλάδος, στο παραστατικό της οποίας μνημονεύονται εκτός του ποσού, η επωνυμία της υπόχρεου εταιρείας και τα ονοματεπώνυμα των ελεγκτών. Η απόδοση του παρακρατηθέντος ποσοστού υπέρ του ΟΕΕ γίνεται μέχρι το τέλος του επόμενου από την παρακράτηση μηνός.  